明日同數公復登山忽聞履聲乃審知也携和詩三篇來復用韻作一首
作者：趙蕃
朝代：宋

paragraphs: 松間謖謖衝浮埃，跫然誰能爲余來。
憑高所歷故已下，得君更覺爭崔嵬。
茲山不到近十載，頻日能來已再回。
人生萬事每如此，而欲取必真愚哉。
袖銜文書辱持似，快讀不待紙尾開。
金聲詎須擲地出，隠隠自雜山風哀。
吾曹用意果癡絕，非爾何以娛歲月。
明當舉似子王子，不但慰歸仍賦別。